បុគ្គល​ដែល​ភ្ញាក់​ផ្អើល​សម្លេង​ ឈ្មោះ​ថា​ជា​អ្នក​មាន​ចិត្តស្រាល ពោល​គឺ អ្នក​មាន​ត្រចៀក​ស ឆាប់​ជឿ​គេ​ងាយ​ ខ្វះការពិចារណាឲ្យបានគ្រប់ជ្រុងជ្រោយ ។ ព្រះ​សម្មាសម្ពុទ្ធជា​ត្រាស់​សម្តែង​ថា ""​កិច្ចការរបស់បុគ្គលនោះ រមែង​មិន​សម្រេច​ជោគជ័យ ។"" នៅ​ក្នុង​កាលាមសូត្រនៃអង្គុត្តរនិកាយតិកនិបាត ព្រះសម្មាសម្ពុទ្ធ​បាន​ត្រាស់​សម្តែង​វិធី​បដិបត្តិ​ក្នុង​រឿង​ដែល​គួរ​ឲ្យ​សង្ស័យ​ ឬ​គោលការណ៍​នៃ​ជំនឿ​សម្រាប់​ជា​គ្រឿង​ពិចារណា​ដល់​អ្នក​ស្រុក​កាលាមៈ ។ ព្រះ​ពុទ្ធ​ទ្រង់​ប្រដៅ​អ្នក​ស្រុក​កាលាមៈ​ថា មុន​នឹង​ជឿ​រឿង​ណា​មួយ​ ថា​ពិត​ឬ​មិន​ពិត ចូរ​ប្រើ​គោលការណ៍​ទាំង​ ១០ យ៉ាង​នេះ​ដើម្បី​វិនិច្ឆ័យ​សិន ។